google/wiki40b huggingface dataset:
Pseudoclanis

Utseende

Middelsstore til store (vingespenn 60-100 millimeter), langvingede, brunlige svermere. Forvingene er tydelig sigdformede. I likhet med andre Smerinthinae har de voksne sommerfuglene reduserte munndeler.

Levevis

Larvene lever på mange ulike busker og trær.

Utbredelse

Slekten er utbredt i Afrika.
Esaguasu

Utseende

Middelsstore, avlange, mørke trebukker med lyse tegninger. Antennene er noe lengre enn kroppen. Pronotum er avrundet firkantet og har en tann på hver side. Dekkvingene er nesten jevnbrede, med en liten tann i spissen.

Levevis

Larvene lever i død ved.

Utbredelse

Slekten er kjent fra Costa Rica og Colombia.
Łódź' byvåpen

Łódź’ byvåpen forestiller en gyllen trebåt med én padleåre på en rødfarget bunn.
Byvåpenet kom for første gang til syne på et bysegl i 1535, med en lignende form som det har i dag. Seglets bunn ble sannsynligvis laget i midten av det 15. århundre, det vil si ikke lenge etter at Łódź fikk sine byrettigheter. Båtens form fra det neste bevarte seglet fra 1577, brukt frem til 1817, var så vellykket at den ble benyttet som mal til mellomkrigstidens byvåpen som brukes den dag i dag. Byvåpenets farger – gull og rødt, er tatt fra det adelige våpenskjoldet Łodzia, som ligner på byvåpenet, skjønt det sannsynligvis ikke har noe med det å gjøre. Dagens byvåpen ble vedtatt 5. juni 1936 av det polske Innenriksdepartementet.
Norgesmester i feltskyting med rifle

Norgesmester i feltskyting blir hvert år kåret av Det frivillige skyttervesen på Landsskytterstevnet. Det er skyttere i klasse 2-5 og V55 som kan delta. Alle skytterne skyter først den vanlige feltrunden på Landsskytterstevnet, som består av 5 hold, med 6 skudd på hvert hold. Maksimalt antall treff blir da 30. Deretter skytes en finaleomgang hvor minimum 10% og maksimum 15% av skytterne deltar. Finaleskytingen består av to hold, hvorav ett knestående. Maksimalt antall treff etter finaleomgangen blir da 42.

Superfinale

I 2007 ble det gjort forsøk med enda en finale, en såkalt superfinale hvor de syv beste skytterne etter den ordinære finaleomgangen deltar. Skytterne har med seg sine treff fra før, dvs. maks 42 treff. Det ble først skutt 6 skudd liggende hvoretter skytterne rangeres, og det ble skutt ett knehold á 6 skudd. I superfinalen teller både treff og innertreff, slik at maksimalt resultat ble 54/12. I 2008 gikk man tilbake til gammel ordning.

Historie

Fra og med Landsskytterstevnet i Oslo i 1964 er det kåret en norgesmester i feltskyting (42 skudd). Den første norgesmester var den triple skytterkongen Magne Landrø, Oslo Østre. Opplegget har vært det samme til og med Landsskytterstevnet i Målselv i 2006. Et nytt opplegg ble prøvd i 2007, men forkastet året etterpå.
Cadini di Misurina

Cadini di Misurina er en undergruppe av den sydlige delen av Sexten-Dolomittene og ligger i den italienske provinsen Belluno. Området preges av tallrike imponerende tinder og topper og regnes som et klatreparadis. I vest avgrenses området av Misurinasjøen, i nord av Drei Zinnen/Tre Cime di Lavaredo og i syd og øst av Ansieital. Det høyeste punktet er Cima Cadin di San Lucano (2 839 moh).
På Cima Cadin Nord Est (2 796 moh) går den svært eksponerte Via Ferrata Merlone. Tvers over hele gruppa, dels eksponert og sikret med faste installasjoner, dels på stier fra første verdenskrig og over flere skar går Sentiero Bonacossa. En annen interessant rute er den høyalpine turen rundt den sentrale Cadini-Gruppe (Giro dei Cadini) på Sentiero Durissini.
Fra Misurinasjøen fører en stolheis opp til turisthytta Rifugio Col de Varda.
Shaftesbury Avenue

Shaftesbury Avenue er en bred gate i London, med navn etter Anthony Ashley Cooper, 7. jarl av Shaftesbury. Den går i nordøstlige retning fra Piccadilly Circus til New Oxford Street, og krysser Charing Cross Road ved Cambridge Circus.
Gaten ble anlagt av Metropolitan Board of Works i annen halvdel av det 19. århundre for å forbedre flyten i trafikken. Shaftesbury Avenue regnes gjerne som hjertet i West Ends teaterdistrikt, og gateskiltene i områder har påskriften «Theatreland». Flere av de mest kjente teatrene i London ligger langs gaten, som Lyric, Apollo, Gielgud og Queen's på nordsiden mellom Piccadilly Circus of Charing Cross Road. Ved Cambridge Circus ligger det store Palace Theatre og i nordøst-enden ligger Shaftesbury Theatre. Man finner også Trocadero, en tidligere restaurant og music hall som nå er et kjøpesenter.
Hypercane

Hypercane er en hypotetisk tropisk syklon. Kerry Emanuel med flere har forslått at slike ekstreme sykloner kan dannes dersom havstemperaturen når 50°C. En slik økning kan skyldes en stor asteroide- eller kometpåvirkning, en stor undersjøisk flombasalt eller på grunn av ekstrem global oppvarming.
Ifølge A Dictionary of Weather er hypercane en dårlig definert term. Emmanuel har etter den opprinnelige artikkelen ble publisert påvist feil i beregningene og anbefalt at det må gjøres nye beregninger.
Hypercane brukes også noen ganger av avisene om en eksepsjonelt sterk tropisk syklon.

Forklaring

For at en «hypercane» skal kunne oppstå, må havtemperaturen være minst 45°C. En betraktelig forskjell mellom en «hypercane» og dagens tropisk syklon er at en «hypercane» ville ha strukket seg inn i den øvre stratosfæren, mens dagens tropiske sykloner strekker seg ut i bare den nedre stratosfæren. 
Om en «hypercane» hadde oppstått, ville de ha hatt vindhastigheter på over 600 km/t. Skulle en slik tropisk syklon nå frem til et land, ville den ha ødelagt alt i sin vei. Slike tropiske sykloner ville ha et trykk på under 700 kilo, noe som gir dem en enorm levetid.
De ekstreme forholdene som kreves for å skape en «hypercane», kan tenkes å produsere et system opp til størrelse med Nord-Amerika, og skape stormflod på 18 meter og et øye på nesten 300 km. Vannet kan forbli varmt nok i flere uker, slik at flere «hypercaner» blir dannet. Skyene i en «hypercane» vil nå fra 30 km til 40 km inn i stratosfæren. En slik intens tropisk syklon vil også skade jordens ozon. Vannmolekyler i stratosfæren vil reagere med ozon for å akselerere forfall i oksygen og redusere absorpsjon av ultrafiolett lys.
Knut Olav Åmås

Biografi

Knut Olav Åmås er dr. philos. med hovedfag i filosofi fra 1996 og doktorgrad i medievitenskap fra Universitetet i Bergen i 2005. Han har jobbet som journalist i Bergens Tidende samt som redaktør ved Universitetet i Bergen. Åmås var forlagsredaktør i Universitetsforlaget fra 1996 til 2001, og redaktør for tidsskriftet Samtiden 2001–2006. I 2004 var han bokanmelder og lørdagsspaltist i Dagbladet. Fra 2005 var Åmås deltidskommentator i Aftenposten; fra 2006 debatt- og kronikkredaktør i avisen, fra 2008 kultur- og debattredaktør samme sted. Fra 2013 kultur-, debatt- og forskningsredaktør i Aftenposten.
Han har oversatt, redigert og skrevet flere bøker om filosofi, idéhistorie og homofili/homoforskning, blant annet om filosofen Ludwig Wittgenstein og som medredaktør for Norsk homoforskning, en sentral antologi i dette feltet. I 2004 utgav han Mitt liv var draum, en litterær biografi om lyrikeren Olav H. Hauge. Boka dannet i 2005 grunnlag for doktorgraden hans i medievitenskap.
Knut Olav Åmås fikk Samlagets nynorsk-pris Melsom-prisen i 2005 for biografien om Olav H. Hauge. Sammen med Cathrine Sandnes fikk han prisen Årets tidsskrift 2006 fra Norsk Tidsskriftforening for arbeidet med Samtiden. I 2007 ble han tildelt Den store journalistprisen.
Åmås var redaktør for den nye utgaven av Hvem er hvem som ble utgitt i september 2008. Samme år var han også redaktør for boken Norge. En diagnose.
I mai 2014 trakk han seg som statssekretær for å bli ny direktør i Fritt Ord. I 2015-2017 er han leder for Mediemangfoldsutvalget som skal utrede statlig mediepolitikk. Åmås er styreleder i Foreningen Store norske leksikon.
Luktesalt

Luktesalt er en samlebetegnelse på sterkt luktende salter, spesielt ammoniumkarbonat (NH₄)₂CO₃·H₂O. Ammoniumdampene fra saltet irriterer nasalmembranerne, noe som utløser en refleks som får musklene som styrer åndedrettet (innåndingsmusklene) til å arbeide hurtigere.
Tidligere, og mest på 1600- og 1700-tallet, ble dette brukt for å få folk i live som har besvimt eller hatt illebefinnende anfall.
Det er oftest i vår tid brukt av vektløftere .
Pål Christian Eggen

Tidlig liv

Eggen vokste opp på Flateby i Enebakk kommune i Akershus.
Anisorrhina (Melinesthes) conradsi

Utseende

En middelsstor, blank, brunrød til brunsvart gullbasse med gule dekkvinger. Hannen har to nokså lange, butte horn i pannen. Hos lyse eksemplarer har pronotum et par avlange, mørke flekker som smalner av forover. Dekkvingene har en liten, svart flekk på hver "skulder".

Levevis

Larvene utvikler seg i muld som samler seg i råtnende trestammer. De voksne billene kommer gjerne til overmoden frukt og utflytende sevje.

Utbredelse

Arten er kjent fra Tanzania.
Proviantgården

Proviantgården, også kalt Provianthuset, er en bygning på Slotsholmen i København. Det huser i dag medlemmer av Folketinget, medlemmer av Folketingets administrasjon samt lesesal for Rigsarkivet. 
Proviantgården ble oppført under Christian den IV i tidsrommet 1599-1605.
Den var opprinnelig en del av Christian den IVs krigshavn og skulle benyttes til opplagring av forsyninger til flåten. Krigshavnen lå øst for Københavns slott og besto blant annet av et stort firkantet havnebasseng kalt Tøjhusgraven. Bassenget var flankert av Proviantgården og Tøjhuset og ut mot havnen var den stengt av en festningsmur og Galejhuset; en lagerbygning for krutt og øl. Her kunne krigsskipene loses gjennom porten og dras rundt i bassenget for å rustes ut; først til Tøjhuset hvor man lastet ombord kanoner og andre våpen, så til Proviantgården for å få ombord mat; i hovedsak salt kjøtt og tørt brød og til slutt til Galejhuset.
Dette havneområdet ble nedlagt i 1867-68 og på stedet ligger nå Det Kongelige Biblioteks have. 
Proviantgården har vært herjet av brann tre ganger i henholdsvis 1626, 1719 og 1992. Av den opprinnelige bygningen er det derfor kun murverket tilbake.
Dobørste

Dobørste, toalettbørste eller klosettbørste er en børste som brukes ved vask av toalettet.
Den består av en stang med en bust på tuppen. Moderne dobørster er normalt laget i plast, mens de første børstene var som oftest laget med håndtak av tre, og hadde bust av dyrehår.
Norving

Ambulansefly

På 1970- og 1980-tallet hadde Norving ambulanseflyberedskap for blant annet Finnmark og Troms. Det ble benyttet to-motors propellfly. På grunn av store avstander både til sykehusene i Hammerfest og Kirkenes, og til spesialiserte sykehusavdelinger ved Regionsykehuset i Tromsø og Åsgård sykehus i Tromsø, ble Norving en viktig del av helsetilbudet i Finnmark på denne tida. 
Selskapet ble slått konkurs i 1993.
BIND

BIND (Berkeley Internet Name Domain, tidligere: Berkeley Internet Name Daemon) er den mest brukte DNS-tjeneren på internett, spesielt på Unix-lignende systemer, hvor den er en de facto-standard. Støttet av Internet Systems Consortium. BIND ble opprinnelig laget av fire kandidatstudenter i en forskningsgruppe støttet av Det amerikanske forsvarets avanserte forskningsprosjektetat (DARPA) ved University of California, Berkeley og første gang sluppet med 4.3BSD. Paul Vixie startet å vedlikeholde det i 1988 mens han jobbet for DEC.
En ny versjon av BIND (BIND 9) ble skrevet fra bunnen av, til dels for å adressere de arkitekturmessige vanskelighetene når det gjaldt revidering av den gamle BIND kodebasen, og også for å støtte DNSSEC (DNS Security Extensions). Andre viktige funksjoner i BIND 9 inkluderer: TSIG, DNS notify, nsupdate, IPv6, «rndc flush», «views», multiprosessor støtte, og en forbedret portabilitetsarkitektur. Den er hyppig brukt på Linux-systemer.

Historie

BIND ble opprinnelig skrevet tidlig på 1980-tallet; på et stipend fra Det amerikanske forsvarets avanserte forskningsprosjektetat (DARPA). Midt på 1980-tallet, tok DEC-ansatte over BIND-utviklingen. En av disse ansatte var Paul Vixie, som fortsatte arbeidet med BIND etter han ikke lenger jobbet for DEC. Etter litt hjalp han til med å starte ISC, som da ble den ansvarlige entiteten for vedlikeholdet av BIND.
Utviklingen av BIND 9 ble gjort med en kombinasjon av kommersielle og militære kontrakter. Mesteparten av funksjonene til BIND 9 ble gjort mulig med midler fra firmaer som solgte UNIX og ville sikre at BIND fortsatt var konkurransedyktig med Microsoft sine DNS tilbud; DNSSEC-funksjonene ble gjort mulig med midler fra det amerikanske forsvaret som følte at DNS-sikkerhet var viktig.

Kritikk

På samme måte som Sendmail, WU-FTPD, og andre systemer som daterer tilbake til de tidligere mer laissez-faire dagene av internett, hadde BIND 4 og BIND 8 et høyt antall alvorlige sikkerhetshull igjennom årene. BIND 9, som var en omskriving, hadde en mye bedre sikkerhetshistorie.

GeoDNS

GeoDNS er en patch på 40 linjer til BIND som tillater split horizon DNS, så forskjellige ordretakere mottar forskjellige svar, avhengig av nærhet.
På denne måten kan et nettsted, for eksempel, en fransk tjener, en amerikansk tjener og en sørkoreansk tjener enkelt spesifisere at Européerne går til den franske tjeneren, folk fra øst-asia går til den koreanske tjeneren og personer fra resten av verden håndteres av den amerikanske tjeneren. Dette kan gi økt ytelse og potensielt lavere kostnader enn en enkelt tjenerlokasjon eller et round robin DNS-oppsett.
Slik som DNS er oppbygd er det mye lettere å ta i bruk enn BGP anycast. DNS krever ikke støtte fra internettleverandøren. Når den valgte tjeneren for en viss klient forandrer seg, vil DNS ikke bryte eksisterende forbindelser. Imidlertid er DNS ikke tett knyttet til nettverksinfrastrukturen fordi det trolig ville vært mindre nøyaktig enn å sende data til nærmeste tjener.
Familievern

Familievernet er et offentlig tilbud fra Barne-, ungdoms- og familieetaten (Bufetat) om terapi, rådgivning og veiledning når det er vansker, konflikter eller kriser i familien. Bufetats familievernkontor er statlige, men det finnes også kirkelige familievernkontor. Familievernet er regulert i Familievernkontorloven.
Familievernets hovedarbeidsområder er parterapi, familieterapi og mekling.
Karlsvognen

Karlsvognen er et stjernemønster, som utgjør en del av stjernebildet Store bjørn. Den består av Store bjørns syv klareste stjerner.
Folkeetymologi vil ha det til at stjernebildet har fått navn etter Karl den store, men navnet er mye eldre og betyr «mannsvognen» i motsetning til Lille bjørn, «kvinnevognen».
Konvoimassakren

Konvoimassakren var en massakre utført av arabiske styrker mot en jødisk bilkonvoi like før utbruddet av den Den arabisk-israelske krig i 1948.
Den 13. april 1948 gikk arabiske militsfolk til angrep på en ubevæpnet konvoi med jødiske sykepleiersker og leger på veg mot Hadassah-sykehuset. 77 mennesker skal ha blitt drept. Konvoien ble eskortert av den jødiske paramilitære gruppen Haganah og hadde også skadede ombord. To Irgun-medlemmer, som hadde blitt skadet under Deir Yassin-massakren, skal også ha befunnet seg ombord. Kampene sto på i sju timer før det lykte britiske soldater å tåkelegge området så de overlevende kunne transporteres bort.
Det har blitt antatt at angrepet var en hevn for Deir Yassin-massakren, som skjedde bare noen dager i forveien.
Moukoukoulou vannkraftverk

Moukoukoulou vannkraftverk er det nest største vannkraftverket i Republikken Kongo, og er lokalisert i elven Bouenza som er en sideelv til Kouilou River, omtrent midtveis mellom hovedstaden Brazzaville og byen Pointe-Noire. Anlegget ble påbegynt omkring 1975 og stod ferdig i 1979, og yter 74 MW fordelt på 4 x 18,5 MW turbiner. Teknologien er kinesisk og anlegget er statlig.
Via Claudia Augusta

Via Claudia Augusta var en romervei som forbandt de sydtyske områdene med Nord-Italia.

Kort beskrivelse

Fra Mertingen følger veien Donaus bielv Lech motstrøms gjennom romerprovinsen Vindelicia over Augsburg (Augusta Vindelicorum) til Füssen. Videre gjennom provinsen Raetia over Fern- og Reschenpasset til elven Etsch som følges til Trient (Tridentum). Her deler veien seg i en vestlig gren via Verona til elven Po og en østlig over Feltre til Adriaterhavet nordøst for Venezia (Altinum).

Historie

Veien ble påbegynt under keiser Augustus og fullført av etterfølgeren og stesønnen keiser Claudius som veien er oppkalt etter.
I de første århundrene av vår tidsregning var Via Claudia den viktigste forbindelsen mellom Adriaterhavet/Posletta og Donauområdet, og i årenes løp dannet det seg en livskraftig infrastruktur med gjestgiverier og skyss-stasjoner som i mange tilfeller vokste til byer.
Via Claudia mistet noe av sin betydning da romerne bygde en ny forgreining over Brennerpasset på 100-tallet. Men som regional trafikkåre var veien viktig helt inn i middelalderen.
Sporene etter den gamle veien kan fortsatt sees langs hele strekningen. Ved den oppdemte Forggensee forsvinner traseen når vannet stiger i vårløsningen, men  blir klart synlig igjen når vannet tappes ned om vinteren.
Datadeduplisering

Datadeduplisering er innenfor informatikken navnet på en spesialisert datakompresjonsteknikk som eliminerer duplikate kopier av repeterende data. Beslektede og tildels synonyme benevnelser er intelligent (data)kompresjon og enkeltinstanslagring. Teknikken brukes for å forbedre utnyttelsen av lagringsmedia og kan også anvendes på dataoverføring i et datanett for å redusere antall byte som må sendes. Under deduplisering blir unike mengder med data, eller byte-mønstre, identifisert og lagret i en prosess av analyse. Etterhvert som analysen fortsetter, blir andre datamengder sammenlignet med den lagrede kopi og når en match inntreffer, blir den redundante datamengden erstattet med en liten referanse som peker mot den lagrede datamengden. Ettersom samme datamengde kan inntreffe dusinvis, hundrevis eller tusenvis av ganger, kan den lagrede eller overførte datamengde reduseres betraktelig.
Arabisk afrikaans

Tekster

Det eksisterer fortsatt 74 tekster på arabisk afrikaans. Den første, «Hidyat al-Islam», er datert tilbake til 1845, men manuskriptet finnes ikke lenger. Det eldste eksisterende manuskriptet, som beskriver grunnleggende islamsk lære, ble skrevet av imam Abdul-Kahhar ibn Abdul-Malik i 1868. Den mest profesjonelle versjonen ble skrevet av Abu Bakr Effendi i 1869. Han kom fra Kurdistan til i Cape Town i 1862.
Konvensjonen for bevaring av marine levende ressurser i Antarktis

Konvensjonen for bevaring av marine levende ressurser i Antarktis («Krillkonvensjonen», engelsk: Convention for the Conservation of Antarctic Marine Living Resources, forkortet CCAMLR) er en konvensjon som trådte ikraft i 1982 og er en del av Antarktis-traktaten. Konvensjonen forvaltes av Kommisjonen for bevaring av marine levende ressurser i Antarktis.
«Bevaring» er i konvensjonen definert slik at det omfatter rasjonell utnytting av ressursene. Utenom fisket etter krill foregår det fiske etter antarktisk tannfisk, patagonisk tannfisk og makrellisfisk i området. Kommisjonen vedtar årlig tilrådinger av totalkvoter for de ulike artene i konvensjonsområdet, som utgjør det meste av Sørishavet. Totalkvotene blir ikke delt mellom de enkelte medlemmene og fisket stanser når totalkvotene er tatt.
Salhus

Salhus er et sted i Åsane bydel i Bergen, nord for Bergen sentrum. Salhus grunnkrets i Bergen kommune hadde 824 innbyggere 1. januar 2012 og et areal på 0,81 km². Salhus er en del av tettstedet Bergen. I sør ligger Mjølkeråen, i nord Salhusfjorden, og i øst Hordvik.
I Salhus ligger Salhus kirke og kirkegård, Salhus skule og Norsk Trikotasjemuseum. Tidligere var det fergeforbindelse til Holsnøy. Salhus turn & Idrettslag, Salhusvinskvetten, Salhus Pinsetten, Salhus Musikklag, Salhuskoret og Idrettslaget Norna-Salhus har tilhold på stedet. Salhus Kvintetten har også sitt opphav i Salhus. Artisten Beate Jacobsen kommer fra Salhus. 
Navnet kommer fra det gammelnorske Sálúhús som betyr stedet med gjestgiveri. Det kan ha tilknytning til de mange Sálúhús som kong Øystein Magnusson lot oppføre for de veifarende. 
For å komme til Salhus kan man enten kjøre RV564 eller FV243.
Utenfor Salhus ligger Salhusfjorden, som var et betydelig trafikknutepunkt.
Alle «fjordabåtene» var innom Salhus på vei nordover til bygdene i Nordhordland.
Salhus hadde og store trikotasjefabrikker.
Det var Salhus Tricotagefabrik, Salhus Væverier og Birkelund.
 Selv om det gikk nedover med tekstilfabrikkene og bygden mistet sin status som trafikknutepunkt, først da fjordabåtene ble nedlagt og senere fergeforbindelsen til Holsenøy ble flyttet, beholdt Salhus sin status som kulturelt sentrum i Åsane.
I gammel tid hadde bygden overnattingssteder med skjenkerett for «brændevin». Det var mange striler som drakk opp pengene fra fiskesalget på torget i Bergen på vei hjem.
I Salhushallen ble det avholdt dansetilsteninger, basarer, kino og revyer. 
Lekkerbisken har tilhold i bygden og har levert mat i Bergen og omegn i mange år.
Bogen Studio har også tilhold i Salhus kor ein kan spille inn musikk og anna.
 
Salhus hadde inntil 1981 den ene av to kirker i Åsane. Salhus kirke ble bygget i 1924.
Visa om Pedersen

«Visa om Pedersen» er et skillingstrykk Alf Prøysen samlet inn til sin visespalte i «Magasinet for alle» på 1950-tallet. Det oppgis ikke noen opprinnelse på visen. Den er også tatt med i samlingen De gamle visene med Alf Prøysen, utgitt på Forlaget For Alle, i 1972.

Teksten

1.Jeg var en gang en vakker mø, så ung og søt, så rund og rød,

jeg elsket en skreddersvenn, hans navn var Pedersen.

For det var jo i ungdomsåra tjom faderi faderullanrei

at han meg bedåra og sa han elska meg.
2.På kammerset mitt kom han hver kveld og sulten var han bevare meg vel,

kjøttkaker var hans beste mat, han spiste store fat.

Mens Pedersen han spiste tjom faderi fadrullanrei

han prata, lo og fniste og nikka litt til meg.
3.Så var det sent en aftenstund han kysset meg midt på min munn

og sagde: Hør nu her min skatt, jeg blir hos deg i natt.

Jeg svarede min herre tjom faderi faderullanrei

Det går ei an det derre det slett ikke passer seg.
4.Men Pedersen han ga seg ei han sagde: Jeg elsker deg

i morgen vil vi til presten gå og der vi lysning får.

Vi kjøper de møbler vi trenger tjom faderi faderullanrei

så ga jeg ham mine penger og Pedersen ble hos meg.
5.Om morgenen gikk Pedersen jeg så ham aldri mer igjen

nå hadde han stjålet min hjertefred og Gud vet hvor jeg led.

Jeg spurte skreddergutta tjom faderi faderullanrei

De sa han var reist til Juta der hadde han gifta seg.
6.Så fikk jeg brev fra Pedersen det var i fra Amerika

han skrev og bød meg kokkeplass han hadde stort palass.

Nå var han blitt mormoner, tjom faderifaderullanrei

Og hadde femten koner men maten glemte han ei.
7.Jeg skrev og sa jeg ikke bandt meg til en slik en svinefant,

nu vil jeg gå som peppermø til jeg en gang får dø.

For det var i ungdomsåra tjom faderi faderullanrei

At Pedersen meg bedåra og Pedersen glemmer jeg ei.
Ubuntu Christian Edition

Funksjoner

Distribusjonen kom med GnomeSword, Bibel-studieprogram, DansGuardian vevinnholdsfiltrering, GnuCash finansadministrasjon, og «Bible Fox» for Firefox, Automatix2, daglig nytt Bibel-vers, Virtual Rosary, Bibelverspugger, E-sword bibelstudieprogram og et tilpasset USplash-tema.
Alv Jakob Fostervoll

Privatliv

Fostervoll var sønn av Alv Kristian Fostervoll (1894–1970) og Astrid Gaustad (1902–1974). Han avla i 1949 realskoleeksamen ved Kristiansund offentlige høgre almenskole. Deretter tok Fostervoll Nordmøre folkehøgskole. I 1954 tok han Feltartilleriets befalskurs og i årene 1955 til 1960 ytterligere kortere befalskurs. Fostervoll utdannet seg også til lærer og avla lærerprøven ved Volda Lærarskule i 1956, tok ungdoms- og idrettslederkurs i Stockholm i 1961 og studerte deretter 1961–1962 pedagogikk ved Norges lærerhøgskole i Trondheim.
Fostervoll var fra 1955 til 1977 utskrevet og vernepliktig offiser. I årene 1956 til 1967 arbeidet han som lærer i Kristiansund og fra 1967 til 1977 hadde han stillingen som skolestyrer ved Gomalandet skole.
Fra 1977 til 2002 var Fostervoll  fylkesmann i Møre og Romsdal. I denne perioden var han student ved NATO Defense College i Roma (1994–1995).